הינשוף והחוחית
ינשוף אחד פגש חוחית על עץ התאנה.; אמר "שלום. נעים מאוד.; אולי את מוכנה; לבוא איתי; לנשף השנתי של ציפורי הלילה?; יש הגרלות. כדאי לך.; הנשף יתקיים הלילה בחצות; מתחת לירח; במיקשת המלונים של אביגדור הקרח.; קיבלתי הזמנה זוגית; אך אין לי עוד בת זוג.; כי בימים אני ישן; ובלילות עסוק.; וכבר שמעתי לחשושים אצל שכני בקן:; 'סופו (כלומר סופי) להיות רווק זקן'.; האם תואילי יפתי לומר לי כן?"; והחוחית ענתה:; "חן חן, אלפי תודות ועוד אחת,; אתה באמת ינשוף נחמד; גם אדיב, גם חביב,; גם בעל טעם משובח; וגם ממישפחה טובה.; ולי תמיד היתה חולשה לינשופים; ויש לי עוד חולשה אחת:; אני חובבת נשפים.; נפשי יוצאת לריקודים, למישחקים, להגרלות.; אני בכלל ייצור עליז; וגם יודעת לבלות.; אבל בעוד חצי שעה השמש נעלמת,; וכשהערב מתקרב אני פשוט נירדמת.; לנשף של חצות מוטב תזמין את התינשמת.; שלום ינשוף. עלי לעוף."; ועפה אל הקן.; ועד היום אותו ינשוף; נשאר רווק זקן.; 